**Smartwings, a.s.** (predtým Travel Service, a.s.) je česká letecká spoločnosť so sídlom v Prahe. Hlavnú základňu má na Letisku Václava Havla v Prahe a ďalšie základne na letiskách v Brne-Tuřanoch, Ostrave, Pardubiciach, Paríži-Charles de Gaulle, Lyone-Saint Exupéry, Lille a Tel Avive. Spoločnosť je súčasťou koncernu Smartwings Group, do ktorého patria aj České aerolinie a dcérske spoločnosti Smartwings Hungary, Smartwings Slovakia a Smartwings Poland.

Spoločnosť prevádzkuje hlavne pravidelné lety, ale aj charterové lety pre české a zahraničné cestovné kancelárie. Smartwings prepravujú na svojich pravidelných linkách okrem cestujúcich aj náklad. Služby spoločnosti využívajú aj významné športové kluby či medzinárodné organizácie. Smartwings pôsobia aj v sfére súkromných letov a prevádzkujú niekoľko lietadiel kategórie business jet. 

V roku 2018 spoločnosť prepravila na svojich pravidelných a charterových linkách celkovo 6,1 milióna cestujúcich. Do decembra 2018 sa spoločnosť volala Travel Service, pričom Smartwings boli iba jej obchodnou značkou, ktorá fungovala od roku 2004 a prostredníctvom nej boli prevádzkované pravidelné lety spoločnosti.

História
--------

Spoločnosť začala svoju činnosť v druhej polovici roku 1997 ako Travel Service. Pri vzniku Travel Service stála Česká správa letísk, ktorá vlastnila 34% a zvyšných 66% cestovná kancelária Canaria Travel. Ako prvé začal Travel Service v roku 1997 prevádzkovať ruské dopravné lietadlo Tupolev Tu-154M (OK-VCP), ktoré predtým prevádzkovala spoločnosť Ensor Air. Lietadlo pôvodne pochádzalo z česko-slovenskej vládnej letky. O rok neskôr Travel Service zaviedol do flotily americké Boeingy 737-400.

Od roku 2007 a do februára 2013 bol Travel Service členom islandskej leteckej skupiny Icelandair Group, pod ktorú patrí spoločnosť Icelandair. Icelandair Group predala svoj 30% podiel v českej firme späť pôvodným akcionárom, teda firmám podnikateľov Romana Vika, Jiřího Šimáňa a Jaromíra Šmejkala.

V máji 2004 začala spoločnosť prevádzkovať pravidelné linky pod značkou Smartwings. Od júna 2007 sa portfólio služieb spoločnosti rozrástlo o prevádzkovanie súkromných letov aerotaxi – kategória business jet. K týmto letom Travel Service využíva väčšinou svoje lietadlá Cessna Citation.

Boeing 767-300ER, s ktorým spoločnosť Travel Service prevádzkovala charterové lety do zámorských destinácií
V roku 2007 si Travel Service objednal jeden Boeing 787-8 Dreamliner pre diaľkové lety, ale v roku 2013 túto objednávku zrušil a objednal namiesto toho postupne 39 Boeingov 737 MAX. Travel Service si na zimu 2008/2009 a 2009/2010 požičal širokotrupé lietadlo Boeing 767-300ER pre charterové lety, napríklad do Thajska alebo na Kubu. V roku 2007 si od Air Slovakia prenajímal typ Boeing 757-200.

Postupne si Travel Service zariadil niekoľko zahraničných pobočiek (dcérskych spoločností) – v roku 2001 vznikla spoločnosť Travel Service Hungary, v roku 2010 Travel Service Slovensko a v roku 2012 Travel Service Polska.

Pre letnú sezónu 2013 zabezpečoval dopravu klientov švajčiarskeho touroperátora Hotelplan Suisse. Od októbra 2016 si Travel Service mal prenajať lietadlo Airbus A330-200 pre lety do Dubaja, čím mal konkurovať spoločnostiam Emirates a flydubai. Travel Service nakoniec Airbus A330 dodal pre svoju poľskú pobočku, kde prevádzkoval v zime 2016/2017 charterové lety do zámorských destinácií.

Dňa 30. marca 2016 bol navýšený podiel čínskej skupiny CEFC v Travel Service na 49,92%.

Spoločnosť Travel Service pôsobí tiež vo Francúzsku, kde v letnej sezóne 2017 otvorila 20 pravidelných sezónnych liniek z francúzskych letísk Paríž-Charles de Gaulle, Lille, Lyon-Saint Exupéry, Nantes a Brest. Travel Service bázoval vo Francúzsku celkovo päť lietadiel – dve v Paríži, dve v Lyone a jedno v Lille. Linky slúžili pre cestovné kancelárie aj individuálnych cestujúcich, pričom boli prevádzkované pod značkou Smartwings. Vo Francúzsku firma zamestnáva približne 170 pilotov a stevardov. V roku 2017 Travel Service tiež prvýkrát vo svojich lietadlách zaviedol pripojenie na internet cez špeciálny Wi-Fi portál.

Dňa 6. októbra 2017 sa Travel Service stal majoritným vlastníkom Českých aerolinií a získal v nich 97,74% podiel. Odkúpil totiž 44% od spoločnosti Korean Air a 20% od štátneho podniku Prisko, pričom 34% už Travel Service vlastnil.

Začiatkom roku 2018 Travel Service ako jedna z prvých leteckých spoločností na svete zaviedol do svojej flotily typ Boeing 737 MAX 8, ktorých objednal celkovo 39, pričom v prvom polroku 2018 spoločnosť prevzala päť kusov. Všetky stroje sú vo farbách Smartwings.

Po krachu leteckej spoločnosti Primera Air presunul Travel Service v októbri 2018 dve svoje lietadlá na Medzinárodné letisko Keflavík na Islande, aby zabezpečovali lety cestovných kancelárií, ktoré mali uzavretý kontrakt so skrachovanou spoločnosťou. V októbri 2018 vznikol tiež koncern Smartwings Group, do ktorého tak po novom patrili České aerolinie, Travel Service a jeho pobočky v Maďarsku, na Slovensku a v Poľsku i značka Smartwings. S účinnosťou od 10. decembra 2018 spoločnosť Travel Service, a. s. zmenila svoj obchodný názov na Smartwings, a. s. čím sa všetky operácie spoločnosti zjednotili pod jednu značku.

Flotila
-------

### Súčasná flotila

Flotila spoločnosti Smartwings pozostávala v máji 2022 z nasledujúcich lietadiel:


**Flotila Smartwings**| Lietadlo | V prevádzke | Fotografia | Objednávky | Počet sedadiel | Poznámky |
| --- | --- | --- | --- | --- | --- |
| B | E | Spolu |
| Boeing 737-700 | 2 |  | — | — | 148 | 148 |  |
| Boeing 737-800 | 26 |  | — | 18 | 150 | 168 |  |
| — | 189 | 189 |
| Boeing 737-900ER | 2 |  | — | — | 212 | 212 |  |
| Boeing 737 MAX 8 | 18 |  | 21 | 18 | 150 | 168 |  |
| — | 189 | 189 |
| Spolu | 48 |  | 21 |  |

### Business jet flotila

Business jet Cessna Citation Sovereign (OK-EMA) pre tzv. aerotaxi lety Smartwings
Business jet flotila spoločnosti Smartwings pozostávala v máji 2022 z nasledujúcich lietadiel:


Business jet flotila Smartwings| Lietadlo | V prevádzke | Objednávky | Počet sedadiel | Poznámky |
| --- | --- | --- | --- | --- |
| Cessna Citation Sovereign | 4 | — | 9 |  |
| Cessna Citation Sovereign+ | 1 | — | 9 |  |
| Cessna Citation Longitude | 1 | — | 9 |  |
| Spolu | 6 | — |  |

Referencie
----------

1. ↑   *Smartwings hlásí další růst, letos firma převezme 15 nových letadel* [online]. zdopravy.cz, 2019-02-01, [cit. 2019-02-02]. Dostupné online.
2. ↑  TATEK, Martin. *(Ne)slavné pokusy o dobytí českého nebe – 2. část* [online]. aeroweb.cz, 2014-04-10, [cit. 2018-12-08]. Dostupné online.
3. ↑   *Travel Service je znovu plně v českých rukou* [online]. e15.cz, 2013-02-28, [cit. 2018-12-08]. Dostupné online.
4. ↑  ZUSKA, Adam. *Dreamliner pro ČR se odkládá, Travel Service zrušil objednávku* [online]. aeroweb.cz, 2013-08-12, [cit. 2018-12-08]. Dostupné online.
5. ↑  SŮRA, Jan. Travel Service uzavřel historický kontrakt. Pořizuje 16 nových boeingů. *iDNES.cz* (Praha: MAFRA), 2016-01-26. Dostupné online [cit. 2018-12-08].
6. ↑   *Travel Service představil Boeing 767-300ER* [online]. airways.cz, [cit. 2018-12-08]. Dostupné online.
7. ↑  Jan Hrubes, Ozzy, eif, Avito s.r.o.. *planes.cz - Novinka - Travel Service nasadí do Dubaje A330* [online]. planes.cz, [cit. 2018-12-08]. Dostupné online.
8. ↑  ČTK. Čínská CEFC zvýšila podíl v aerolinkách Travel Service na polovinu. *iDNES.cz* (Praha: MAFRA), 2016-03-31. Dostupné online [cit. 2018-12-08].
9. ↑   *Travel Service spouští Wi-fi portál na palubě, kontrolovat maily za letu ale nepůjde* [online]. zdopravy.cz, 2017-11-27, [cit. 2018-12-08]. Dostupné online.
10. ↑   *Travel Service ovládne ČSA* [online]. novinky.cz, [cit. 2018-12-08]. Dostupné online.
11. ↑   *Státní podniky si přehodily pětinový podíl v ČSA* [online]. Praha: Česká televize, 2016-10-20, [cit. 2018-12-08]. Dostupné online.
12. ↑   *Aerolinky ČSA mají novou kolektivní smlouvu, platí do konce roku 2016* [online]. tyden.cz, 2015-11-09, [cit. 2018-12-08]. Dostupné online.
13. ↑   *Krach Primera Air přihrál nový byznys Travel Service, začal létat pro islandské a dánské cestovky* [online]. zdopravy.cz, 2018-10-03, [cit. 2018-12-08]. Dostupné online.
14. ↑   *Konec éry Travel Service. Akcionáři schválili změnu jména na Smartwings* [online]. zdopravy.cz, 2018-12-09, [cit. 2019-02-02]. Dostupné online.
15. ↑   *Úplný výpis z obchodního rejstříku* [online]. or.justice.cz, [cit. 2019-02-02]. Dostupné online.
16. ↑   *Naša flotila* [online]. smartwings.com, [cit. 2019-02-02]. Dostupné online.
17. 1 2   Travel Service rozšíří flotilu business jetů, první v Evropě kupuje novou Cessnu. *E15.cz*. Dostupné online [cit. 2017-03-11]. (Czech)
18. ↑   *Travel Service objednal letoun Cessna Citation Longitude* [online]. 24 October 2016. Dostupné online. (Czech)

Iné projekty
------------

Commons
* Spolupracuj na Commons Commons ponúka multimediálne súbory na tému **Smartwings**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Smartwings na českej Wikipédii.*


|  |  |
| --- | --- |
| Portal | Portál letectvoČeský portál |